CELEX: 32015R1722
Language: lv
Date: 2015-09-22 00:00:00
Title: Komisijas Īstenošanas regula (ES) 2015/1722 (2015. gada 22. septembris) par atsevišķu preču klasifikāciju kombinētajā nomenklatūrā

29.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 252/5
            
         KOMISIJAS ĪSTENOŠANAS REGULA (ES) 2015/1722
   (2015. gada 22. septembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Būtu jānosaka, ka minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 22. septembrī
      
         
            Komisijas
         
         
            un tās priekšsēdētāja vārdā –
         
         
            Nodokļu politikas un muitas savienības ĢD ģenerāldirektors
         
         Heinz ZOUREK
      
   
   
      (1)  OV L 256, 7.9.1987., 1. lpp.
   
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Krēmveida produkts, fasēts mazumtirdzniecībai plastmasas traukā, ar svaru 227 g.
                  Produkts sastāv no ūdens, taukskābes estera, dimetikona, augu eļļas, emulgatora, glicerīna, smaržvielas, konservantiem, biezinātāja un krāsvielām.
                  Produkta iepakojums netiek kvalificēts kā tāda veida iepakojums, ko mazumtirdzniecībā pārdod ādas kopšanas vajadzībām, jo produkts galvenokārt paredzēts izmantošanai jutekliskas masāžas un stimulēšanas vajadzībām.
               
               
                  3307 90 00
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu, 33. nodaļas 3. piezīmi un KN kodu 3307 un 3307 90 00 formulējumu.
                  Produktu nevar uzskatīt par ādas kopšanas līdzekli KN koda 3304 nozīmē, jo tas nav iepakots tāda veida iepakojumā, ko mazumtirdzniecībā pārdod ādas kopšanas vajadzībām (sk. arī Harmonizētās sistēmas skaidrojumus par pozīciju 3304, A daļas 3) punktu).
                  Produkts ir derīgs izmantošanai par citādu kosmētikas līdzekli un ir iepakots tāda veida iepakojumā, ko mazumtirdzniecībā pārdod šādai izmantošanai (sk. arī 33. nodaļas 3. piezīmi un Harmonizētās sistēmas skaidrojumu 33. nodaļas “Vispārīgi” ceturtās daļas a) apakšpunktu).
                  Tāpēc produkts klasificējams ar KN kodu 3307 90 00 kā citāds kosmētikas līdzeklis.